**Smernica**

**o prevádzkovaní Areálu zdravia Modranka**

|  |  |  |  |  |
| --- | --- | --- | --- | --- |
| **Stav dokumentu:** | schválený | | **Vydanie/výtlačok:** | 1/1 |
| **Zodpovednosť za obsah:** | Ing. Adriana Opletalová  správca AZ Modranka | | **Označenie:** | **S\_2024/02** |
| **Zodpovednosť  za riadenie dokumentu:** | Klaudia Šimončíková  sekretariát riaditeľa | | **Počet strán:** | 12 |
| **Platnosť dokumentu:** | Od: 01.03.2024 | Do: - | **Znak - lehota uloženia:** |  |
| **Vypracoval/revidoval:** | JUDr. Tomáš Budinský  právne oddelenie | | **Dátum vypracovania:** | február 2024 |
| **Schválil / podpis:** | Ing. Andrea Tomašovičová  riaditeľka | | | |
| **Dátum schválenia:** | 29. 02. 2024 | | | |
| **Stav utajenia:** | len pre vnútornú potrebu | | | |

|  |  |  |  |  |
| --- | --- | --- | --- | --- |
| Revízia 1:  Dátum:  Podpis: | Revízia 2:  Dátum:  Podpis: | Revízia 3:  Dátum:  Podpis: | Revízia 4:  Dátum:  Podpis: | Revízia 5:  Dátum:  Podpis: |

**OBSAH**

1. Účel 3

2. Výklad pojmov 3

3. Popis 3

4. Záverečné ustanovenia 10

5. Súvisiaca dokumentácia 10

6. Zmenový denník 11

7. Prílohy 12

# Účel

1. Prevádzkovateľom Areálu zdravia Modranka sú Mestské služby mesta Trnava, Priemyselná 5, 917 01 Trnava (ďalej len ako „prevádzkovateľ“).

Športový areál je situovaný na adrese Ivana Krasku 33, Trnava-Modranka (ďalej len „areál“). Areál je situovaný v miestnej časti Trnava - Modranka. Prístupové komunikácie do areálu sú pre dopravné prostriedky, ako aj pre peších, od ulice Ivana Krasku. Areál je uzatvorený oplotením.

1. Smernica upravuje súhrn opatrení na ochranu zdravia zamestnancov prevádzkovateľa, návštevníkov, nájomcov a užívateľov, na ochranu verejného zdravia v zariadení, v ktorom existuje riziko poškodenia zdravia.
2. Smernica je vypracovaná s odkazom na niektoré ustanovenia zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a vyhlášky Ministerstva zdravotníctva Slovenskej republiky č. 525/2007 Z. z. o podrobnostiach a požiadavkách na telovýchovno-športové zariadenia.
3. Účelom smernice je stanoviť práva a povinnosti fyzických a právnických osôb, zdržujúcich sa v areáli, ako aj povinnosti prevádzkovateľa, ktorý areál spravuje a prevádzkuje. Táto smernica je záväzná pre všetky osoby zabezpečujúce prevádzku areálu, ako aj pre návštevníkov a užívateľov, ktorí sa nachádzajú v jeho vonkajších a vnútorných priestoroch.

**2. Výklad a zoznam skratiek**

MSMT Mestské služby mesta Trnava

Z. z. Zbierka zákonov

**3.**  **Popis**

**I.**

**Priestorové usporiadanie a dispozičné členenie objektu**

1. Areál je tvorený exteriérovými a interiérovými športoviskami a inými nebytovými priestormi, ku dňu platnosti tejto smernice, s viacerými užívateľmi, odlišnými od prevádzkovateľa a to nasledovne:
2. futbalové ihrisko – v správe prevádzkovateľa;
3. veľká hala - v správe prevádzkovateľa;
4. malá hala - v správe prevádzkovateľa;
5. kolkárska hala – vo výpožičke ŠK Modranka, kolkársky oddiel (IČO: 37841521)
6. tenisové kurty – vo výpožičke Tenisový oddiel Športového Klubu Trnava – Modranka (IČO: 45012521);
7. automodelárska dráha – vo výpožičke AUTO RC TRNAVA (IČO: 36086151).
8. Futbalové ihrisko – špecifikácie – trávnaté ihrisko, v rozmere 105 metrov x 68 metrov, ku ktorému prislúchajú priestory pre zázemie družstiev počas zápasu (dve striedačky) a tribúna – počet miest na sedenie: 348 miest.
9. Futbalové ihrisko - špecifikácie - umelé ihrisko, v rozmere 41 metrov x 22 metrov, ku ktorému prislúchajú 3 šatne v malej hale pre zázemie športovcov.
10. Futbalové ihrisko - špecifikácie - umelé ihrisko, v rozmere 41 metrov x 17 metrov.
11. Veľká hala – špecifikácie – jednopodlažná budova - vnútorná hala v rozmere 38 metrov x 17 metrov, určená najmä pre športy: hádzaná, volejbal, futbal, florbal, ku ktorej prislúcha nasledovný počet šatní: 3 a počet sociálnych zariadení v počte: 5. Súčasťou veľkej haly sú nebytové priestory určené pre potreby užívateľov areálu (šatne, tribúna).
12. Malá hala – špecifikácie – jednopodlažná budova - vnútorná hala v rozmere 14 metrov x 8,5 metrov, určená najmä pre športy: bedminton, stolný tenis, ku ktorej prislúcha nasledovný počet šatní: 3 a počet sociálnych zariadení v počte: 4. Súčasťou malej haly sú nebytové priestory určené pre potreby užívateľov areálu (šatne, práčovňa, 2 zasadacie miestnosti).

**II.**

**Druh a spôsob poskytovania služieb**

1. Táto smernica sa vzťahuje na užívanie športovísk v správe prevádzkovateľa (článok II., bod 1, písm. a) až c) smernice) najmä, no nie výhradne, pre potreby športových klubov, neregistrovaných skupín, užívanie pre základné a materské školy a pre potreby organizovania kultúrnych a spoločenských podujatí.
2. Prevádzkovateľ prenajíma a prepožičiava nájomcom a užívateľom priestory areálu za účelom:
3. tréningovej činnosti športových klubov vrátane súťažných zápasov, turnajov a súťaží. Rozsah dotácie hodín pre športové kluby je daný rozhodnutím primátora mesta Trnava na návrh prevádzkovateľa a to pre každú športovú sezónu samostatne;
4. komerčného užívania športovísk v zmysle platného cenníka;
5. nájom nebytových priestorov za účelom nekomerčného/komerčného využitia (obchodné priestory, kancelárie a pod.) na základe uzatvorenej zmluvy o nájme nebytových priestorov v zmysle Všeobecne záväzného nariadenia č. 514, o určovaní obvyklého nájomného za prenájom nebytových priestorov vo vlastníctve mesta Trnava.
6. Požiadavky športových klubov je potrebné na celú sezónu zasielať písomne, a to najneskôr do 15. marca, na emailovú adresu [adriana.opletalova@msmt.trnava.sk](mailto:adriana.opletalova@msmt.trnava.sk). Sezóna pre potreby prevádzkovateľa je definovaná od 01.04. do 31. 8. kalendárneho roka. Jednotlivé požiadavky budú vyhodnotené v zmysle pokynov prevádzkovateľa.
7. Pre organizátorov verejných telovýchovných a športových podujatí platí povinnosť záväzne dodržiavať ustanovenia Zákona č. 1/2014 Z. z. o organizovaní verejných športových podujatí a o zmene a doplnení niektorých zákonov.
8. Organizátor kultúrnych a spoločenských podujatí sa zaväzuje zabezpečiť zdravotnú, požiarnu a usporiadateľskú službu a dodržiavať všetky všeobecne záväzné predpisy z hľadiska prevádzky objektu, bezpečnosti a ochrany zdravia pri práci, požiarnej a civilnej ochrany, hygieny a plán civilnej ochrany pre prípad mimoriadnej udalosti.

**III.**

**Prevádzková doba areálu**

1. Užívanie areálu je spoplatnené podľa platného cenníka, schváleného primátorom mesta Trnava, zverejneného na webstránke prevádzkovateľa: <https://msmt.trnava.sk/>. Výnimka z užívania v zmysle cenníka je uvedená v článku III., bod 2, písm. a) smernice.
2. Prevádzková doba areálu je stanovená nasledovne: denne od 08,00 do 22,00 hod.

Rezervácia športovísk v správe prevádzkovateľa sa vykonáva prostredníctvom povereného zástupcu prevádzkovateľa, údaje tu: <https://msmt.trnava.sk/> alebo prostredníctvom rezervačného online systému bookio.com (<https://services.bookio.com/az-modranka/widget>).

1. Dozor za prevádzku zabezpečí poverený zamestnanec prevádzkovateľa.
2. Využívanie areálu pri školských akciách a akciách športových klubov je organizačne zabezpečované pedagogickým dozorom ustanoveným príslušnou školou, resp. trénermi jednotlivých športových klubov.
3. Aktivity v areáli sú vykonávané na vlastnú zodpovednosť návštevníka - užívateľa, prevádzkovateľ nezodpovedá za prípadné úrazy, ani za prípadné poškodenie zdravia návštevníka, ktoré súvisia s nerešpektovaním a/alebo porušením akýchkoľvek pokynov prevádzkovateľa.
4. Prevádzkovateľ areálu nezodpovedá za prípadnú stratu, poškodenie alebo zničenie súkromného majetku, ktorý si návštevníci prinesú so sebou do areálu.

**IV.**

**Všeobecné zásady prevencie rizika v areáli**

1. Základné zásady prevencia rizika v areáli sú nasledovné:
2. vstup do priestorov areálu je podmienený dodržiavaním platných zákonov, vyhlášok, noriem, tejto smernice a ďalších interných predpisov prevádzkovateľa areálu;
3. smernica je k dispozícii u prevádzkovateľa, ako aj na internetovej stránke <https://msmt.trnava.sk/>;
4. každý návštevník/užívateľ je povinný oboznámiť sa pri vstupe do areálu s touto smernicou a dodržiavať jej ustanovenia;
5. každý návštevník/užívateľ je povinný svoj príchod oznámiť u poverenej osoby prevádzkovateľa;
6. šatne užívateľom prideľuje prevádzkovateľ alebo ním poverený zamestnanec. Kľúče od šatní pre užívateľov vydá zamestnanec len oproti podpisu. Platí zákaz vynášania kľúčov z areálu;
7. vstup návštevníkov do areálu je bezplatný. To neplatí, ak je v priestoroch areálu organizované spoplatnené kultúrne alebo športové podujatie;
8. organizovanie športových, kultúrnych a spoločenských podujatí je možné na základe dohody alebo zmluvy prevádzkovateľa a organizátora tohto podujatia;
9. prevádzkovateľ areálu si vyhradzuje právo odoprieť vstup alebo vyviesť každú osobu, ktorá odmietne rešpektovať predpisy, pokyny usporiadateľov alebo sa správa neprístojne. Za neprístojné správanie sa považuje najmä: spôsobenie všeobecného nebezpečenstva úmyselným alebo nedbanlivým správaním, ponúkanie omamných a psychotropných látok iným návštevníkom/užívateľom, násilie proti skupine návštevníkov/užívateľom alebo jednotlivcovi, resp. vyhrážanie sa ublížením na zdraví, verejné hanobenie alebo podnecovanie k nenávisti voči akémukoľvek národu, jazyku, etnickej skupine alebo rase, politickému presvedčeniu alebo náboženskému vyznaniu, verejné šírenie poplašnej správy (napr. bezdôvodné oznámenie uloženia výbušniny), hrubá neslušnosť alebo výtržnosť, napr. rušenie priebehu zápasu, napadnutie jednotlivca alebo skupiny návštevníkov/užívateľov, úmyselné alebo nedbanlivé spôsobenie ťažkej ujmy na zdraví, násilie voči inému návštevníkovi/užívateľovi v úmysle zmocniť sa cudzej veci, vyvolávanie konfliktov, prejavy urážlivého správania voči iným osobám, vzbudzovanie pohoršenia správaním vybočujúcim z bežných všeobecne prijateľných zásad slušnosti, spôsobenie škody na majetku areálu;
10. zákaz vstupu platí pre osoby pod vplyvom alkoholu, drog alebo iných návykových, omamných a psychotropných látok. Platí prísny zákaz požívania alkoholu, drog alebo iných návykových, omamných a psychotropných látok;
11. zakazuje sa správať neprístojne, hlučne a ohrozovať osobnú bezpečnosť, ako aj bezpečnosť ostatných návštevníkov/užívateľov areálu;
12. vstup do priestorov môže byť odopretý osobám, ktorých návšteva by dokázateľne narušila alebo mohla narušiť poriadok, bezpečnosť a čistotu areálu a ich správanie sa je v rozpore s mravnými a spoločenskými normami a zásadami správania;
13. do areálu je zakázané nosenie zbraní, chemikálií, farbív, horľavín, odpadkov a predmetov spôsobujúcich znečistenie areálu a životného prostredia, predmetov spôsobujúcich zranenie osôb, symboly a predmety propagácie rasizmu a fašizmu. Osoby, vykonávajúce dozor v areáli, ich nadriadené osoby, príslušníci Mestskej polície mesta Trnavy alebo Policajného zboru Slovenskej republiky, alebo poverení zástupcovia prevádzkovateľa majú právo takéto predmety na mieste ihneď odňať;
14. každý návštevník/užívateľ je povinný udržiavať, zachovávať a dbať o čistotu a poriadok vo všetkých priestoroch areálu. Je zakázané akýmkoľvek spôsobom znečisťovať priestory areálu;
15. každá osoba vstupujúca do areálu je povinná správať sa tak, aby nedochádzalo k jeho poškodzovaniu a poškodzovaniu jeho vybavenia;
16. každý návštevník/užívateľ je povinný uhradiť všetky straty a škody ním spôsobené, ktoré boli spôsobené jeho vinou a konaním alebo opomenutím na zariadení areálu alebo na majetku ostatných osôb. Za škody vzniknuté nedodržiavaním ustanovení smernice a všeobecných bezpečnostných pravidiel zodpovedá osoba porušujúca tieto pravidlá alebo jej zákonný zástupca;
17. v interiérových priestoroch areálu platí zákaz ukladania/odkladania bicyklov, kočiarov, malých motocyklov alebo iných prepravných prostriedkov, ako aj zákaz vstupu pre osoby na kolieskových korčuliach;
18. V interiérových priestoroch areálu platí prísny zákaz vstupu zvierat;
19. vo všetkých priestoroch areálu platí prísny zákaz fajčenia a je prísne zakázaná manipulácia s otvoreným ohňom;
20. pri používaní pomôcok, zariadení a športového náradia je potrebné dodržať predpísané postupy podľa návodov používania zariadení a pokynov povereného dozoru (prevádzkovateľa, povereného zamestnanca areálu, trénera, pedagogického dozoru);
21. návštevníci/užívatelia sú oprávnení pohybovať sa v areáli len v priestoroch vyhradených pre návštevníkov/užívateľov. Vstup do iných priestorov je návštevníkom/užívateľom zakázaný. K pohybu medzi priestormi areálu je povolené používať iba vyhradené komunikácie;
22. návštevník/užívateľ sa v priebehu podujatia nesmie bezdôvodne zdržiavať v komunikačných zónach športového zariadenia ako sú: vstupné schodiská, schodiská na tribúnach, únikové priestory, zóny, brány, chodby a sociálne zariadenia;
23. únikové cesty, manipulačné priestory, uzávery vody a elektrického prúdu majú byť trvale voľné. Platí zákaz odkladania vecí na uvedené miesta;
24. prevádzkovateľ areálu má právo kedykoľvek zrušiť tréningovú hodinu alebo komerčne dohodnuté vstupy z prevádzkových, organizačných, technických dôvodov alebo z dôvodov verejného alebo celospoločenského záujmu;
25. v prípade zistenia poruchy v areáli, ktorá by ohrozovala bezpečnosť, bránila alebo inak obmedzovala prevádzku, rovnako ako aj zistenie porušovania tejto smernice, sú užívatelia povinní túto skutočnosť bezodkladne nahlásiť prevádzkovateľovi;
26. v prípade evakuácie areálu je každý návštevník/užívateľ nachádzajúci sa v objekte povinný dodržiavať požiarnu poplachovú smernicu a evakuačný plán. Ohlásenie spozorovaného požiaru je možné na číslo 112 alebo 150, alebo u prevádzkovateľa;
27. ustanovenia tejto smernice sú platné pre celý objekt areálu, vrátane parkovacích priestorov.

**V.**

**Podmienky prevádzky areálu a zásady ochrany zdravia návštevníkov a zamestnancov**

1. Kontroly, prehliadky, skúšky, revízie (odborné prehliadky a skúšky) sú vykonávané v zmysle § 9 ods. 1. písm. a) zákona č. 124/2006 Z. z. o bezpečnosti a ochrany zdravia pri práci, vyhlášky č. 718/2002 Z. z. na zaistenie bezpečnosti a ochrany zdravia pri práci, bezpečnosti technických zariadení, ďalej v zmysle príslušných STN.
2. V areáli je miestnosť vyhradená na poskytovanie prvej pomoci vybavená prostriedkami na poskytovanie prvej pomoci a predlekárskej pomoci. Táto miestnosť je označená v zmysle platného predpisu.
3. Prvú pomoc môžu poskytovať len kvalifikovaní pracovníci.
4. Celý areál je mimo prevádzkových hodín uzamknutý. V prípade zistenia osôb, ktoré sa pohybujú bez povolení v tomto čase v areáli, je prevádzkovateľ oprávnený privolať príslušníkov Policajného zboru Slovenskej republiky. Prevádzkovateľ zabezpečí monitorovanie areálu kamerovým systémom. Prevádzkovateľ odstráni po nahlásení okamžite poruchy, ktoré by mohli spôsobiť úrazy užívateľov alebo nedovolí prevádzku, ak sa porucha nedá odstrániť a bráni jeho bezpečnej prevádzke. Pre prípad vzniku mimoriadnej situácie je vypracovaný a verejne prístupný Plán ochrany CO a PO.
5. Zamestnancom zabezpečujúcim prevádzku a údržbu areálu sú v potrebnom rozsahu poskytované ochranné pomôcky (ďalej len „OOPP“). Kontroluje sa používanie a zabezpečuje sa účinnosť a pravidelná údržba, resp. očista poskytovaných OOPP.

Predpísané OOPP pri údržbe a opravách, vrátane upratovania sú:

- ochranný odev;

- ochranná obuv;

- ochranné (podľa potreby a pracovného zaradenia gumené, kožené, látkové, zateplené) rukavice.

1. Zamestnanci prevádzkovateľa pre odkladanie civilného odevu majú vyčlenený priestor v miestnosti pre obsluhu, vybavenú stolom, stoličkami a skrinkami na šaty.
2. Zamestnanci dodržiavajú zásady osobnej hygieny, a to:

- pravidelné umývanie rúk tečúcou teplou vodou a mydlom;

- pri kontaminácii rúk biologickým materiálom sa ruky umyjú a dezinfikujú prípravkom s baktericídnym a virocídnym účinkom.

**VI.**

**Pokyny pre návštevníkov areálu počas podujatí organizovaných užívateľmi areálu**

1. Tieto pokyny dopĺňajú ustanovenia uvedené v článku IV. tejto smernice a to nasledovne:
2. vstup do areálu je povolený len s platnou vstupenkou, v prípade, že užívateľ – organizátor spoplatňuje svoje aktivity;
3. vstup na športovisko (palubovka, tráva, a pod.) je povolený len v športovej obuvi určenej na daný druh povrchu;
4. vstup na športovisko má povolený ten užívateľ, ktorý dovŕšil min. 15 rokov veku života. Osoby mladšie ako 15 rokov musia vstupovať na športoviská len v sprievode dospelého doprovodu;
5. kapacitu športoviska určuje príslušný užívateľ – organizátor podujatia;
6. návštevníci sú povinní všetky úrazy nahlásiť zodpovedným zamestnancom prevádzkovateľa a to bezodkladne po zistení úrazu;
7. prevádzkovateľ areálu je povinný vykázať každého, kto napriek upozorneniu nedodržuje disciplínu a túto smernicu.

**VII.**

**Pokyny pre užívateľov a návštevníkov areálu pred využívaním areálu**

1. Tieto pokyny dopĺňajú ustanovenia uvedené v článku IV. a článku VI. tejto smernice a to nasledovne:
2. Objednávky na užívanie areálu je potrebné zasielať v súlade s článkom III., bod 3 smernice podľa cenníka určeného pre areál. Úhrada poplatku za užívanie a termín splatnosti bude stanovený prevádzkovateľom s ohľadom na uvedenú žiadosť;
3. potvrdenie rezervácie za prevádzkovateľa je písomné, formou e-mailu, v online rezervačnom systéme bookio.com alebo iným obdobným spôsobom a rozhoduje čas doručenia objednávky/rezervácie zodpovednému zamestnancovi prevádzkovateľa. Odo dňa potvrdenia sa rezervácia považuje za záväznú pre obe strany;
4. zrušenie rezervácie/ objednávky užívateľom je možné najneskôr 24 hodín pred rezervovaným/ objednaným termínom, v opačnom prípade je užívateľ povinný uhradiť sumu za rezervovaný/ objednaný termín podľa platného cenníka;
5. pred začiatkom vstupu a po skončení vstupu má užívateľ k dispozícii priestory šatne maximálne na 30 minút.

**VIII.**

**Pokyny pre užívateľov a návštevníkov areálu počas výkonu športovej činnosti v objekte areálu**

1. Tieto pokyny dopĺňajú ustanovenia uvedené v článku IV. a článku VI. tejto smernice a to nasledovne:
2. pri každom tréningu a stretnutí tréningovej skupiny je nevyhnutná osobná účasť trénera príslušného športu a konkrétnej tréningovej skupiny;
3. vedenie športového klubu a tréner je povinný zabezpečiť dodržiavanie predpisov bezpečnosti a ochrany zdravia pri práci, požiarnej ochrany, zdravotných a hygienických predpisov;
4. šatne a ostatné priestory pre organizáciu a podporu športovej činnosti prideľuje prevádzkovateľ. Kľúče od hosťovských ako aj iných šatní vydáva užívateľom areálu poverený zamestnanec prevádzkovateľa. Kľúče od šatní nesmie nikto so sebou odnášať mimo areál;
5. Počas usporiadania športových stretnutí je zodpovedná osoba organizátora povinná zabezpečiť zdravotnú, požiarnu a usporiadateľskú službu a dodržiavať všetky všeobecné záväzné predpisy;
6. športovým klubom nie je povolené prenajať alebo prepustiť do užívania pridelenú tréningovú jednotku tretím osobám (t. j. iným športovým klubom, fyzickým alebo právnickým osobám);
7. tréner je zodpovedný za otvorenie a uzamknutie priestorov šatní. Vstup hráčov do šatní je spravidla 30 minút pred tréningom a odchod zo šatní je 30 minút po tréningu. Vstup hráčov do šatní a odchod zo šatní počas zápasov určuje tréner v závislosti od potrieb prípravy pred zápasom a od času potrebného ku skončeniu všetkých činností hráčov po zápase;
8. vedenie športového klubu je povinné hlásiť všetky prípadné pripomienky, podnety alebo nedostatky, aby mohli byť zo strany prevádzkovateľa odstránené, resp. splnené.

**IX.**

**Zásady prevádzky a údržby zariadení**

1. Prevádzkovateľ v záujme zabezpečenia ochrany zdravia, bezpečnosti, majetku a zdravého životného prostredia:
2. vykonáva a zabezpečuje správu , údržbu, modernizáciu a riadnu prevádzku zvereného majetku;
3. zodpovedá za dodržiavanie ustanovení tejto smernice ako aj ostatných predpisov a nariadení súvisiacich s prevádzkou areálu;
4. zodpovedá za dodržiavanie prevádzkových predpisov na obsluhu, prevádzky a údržbu technologických zariadení areálu;
5. zabezpečuje a zodpovedá za pravidelné upratovanie, čistenie, dezinfekciu a riadnu prevádzku areálu;
6. zabezpečuje monitorovanie areálu kamerovým systémom;
7. spolupracuje s orgánmi Policajného zboru Slovenskej republiky a Mestskej polície mesta Trnavy pri zabezpečení verejného poriadku a ochrany majetku areálu, návštevníkov, užívateľov a nájomcov.

**X.**

**Spôsob a frekvencia upratovania areálu**

1. Prevádzkové priestory, ostatné pomocné priestory a zariadenia na osobnú hygienu, ako aj technické vybavenie a zariadenie prevádzky areálu sa udržiavajú v dôkladnom poriadku a čistote. Za týmto účelom sa vykonáva dekontaminácia, t. j. súbor opatrení zahrňujúci mechanickú očistu a dezinfekciu zameraný na ničenie a odstraňovanie mikroorganizmov hore uvedených priestorov a zariadení.
2. Pri dekontaminácii povrchov sa zachováva:
3. dvojfázový postup čistenia, pri veľmi znečistených plochách – najskôr mechanická očista za použitia syntetických čistiacich prípravkov v odporúčaných koncentráciách, ktoré sa pripravujú v teplej vode a potom vlastná dezinfekcia s prípravkami s dezinfekčným účinkom alebo
4. jednofázový postup čistenia, pri nie veľmi znečistených plochách - za použitia syntetických prípravkov s čistiacim a dezinfekčným účinkom.
5. Pri dekontaminácii sa dodržiavajú postupy pre prácu s prípravkami podľa doporučení výrobcu a používajú sa osobné ochranné pracovné pomôcky.
6. Medzi hlavné zásady správne uskutočnenej dekontaminácie patrí/ia:
7. mechanická očista sa musí vykonať správne (dôkladné odstránenie mechanických nečistôt) a pri dezinfekcii sa musí dodržať správna predpísaná koncentrácia dezinfekčného prostriedku. Dezinfekčné prostriedky sa riedia pitnou vodou tak, že do odmeraného množstva vody sa pridá odmerané množstvo prípravku, ktorý sa považuje za 100 %;
8. dezinfekčné roztoky sa pripravujú pred každým použitím, neskladujú sa nariedené.

**XI.**

**Postup pri mechanickej očiste a dezinfekcii areálu**

1. Mechanická očista sa vykonáva raz za deň, v prípade potreby aj viac krát, zvyčajne navlhko za pridania dezinfekčného prostriedku. Koncentrácia dezinfekčných prostriedkov sa zvolí podľa miery znečistenia povrchových plôch miestností a zariaďovacích predmetov podľa návodu výrobcu dezinfekčného prostriedku. Výber, koncentrácia a použitie prípravkov bude v prípade epidemiologického ohrozenia v súlade s rozhodnutiami a opatreniami Úradu verejného zdravotníctva SR.
2. Prípravky určené:
3. na mechanickú očistu: detergenty - Jar, Pur; tekuté prášky - Cif, Ata; čistiace prípravky - Fixinela, Domestos, Sifo;
4. na dezinfekciu:SAVO (5%, 30 min.); Krezosan, Ajax, Pulistar
5. na použitie pri jednofázovom postupe čistenia:SAVO prim (3%, 30 min.); 5 P (2,5%, 2 hod.); 5 P plus (1,5%, 1 hod.)
6. na čistenie a dezinfekciu sociálnych zariadení (umývadlo, sprcha, WC, podlahy, dvere, kľučky): Lumila, Pulirapid s octom,Sifo, Fixinela WC, Fixinela proti plesni, SAVO, Krezosan;
7. na čistenie a dezinfekciu šatní, spoločných a administratívnych priestorov (podlaha, parapety, lavice, dvere, kľučky): SAVO, Pulistar (ručné aj strojové čistenie podláh);
8. na čistenie a dezinfekciu striedačiek a hál (lavice, podlahy, dvere, kľučky): SAVO, Pulistar (ručné aj strojové čistenie podláh);
9. Pomôcky na upratovanie sú označené a vyčlenené podľa spôsobu použitia, udržiavajú sa v čistote a po skončení práce sa vyčistia, vydezinfikujú a vysušia.

**XII.**

**Spôsob a frekvencia čistenia osvetľovacích telies a okien v areáli**

1. Osvetľovacie telesá sú v areáli pravidelne kontrolované a prevádzkované. Pri ich čistení je nasledujúci postup: odmontovanie krytov, očistenie a dezinfekcia, vysušenie. Okná v objektoch areálu sú čistené štandardným postupom a prípravkami podľa potreby a miery znečistenia, minimálne 2-krát za rok.

**XIII.**

**Dôležité telefónne čísla**

1. Medzi základné (dôležité) čísla patria:
2. prevádzkovateľ areálu: +421 908 087 403
3. integrovaný záchranný systém: 112
4. hasičská služba: 150
5. rýchla zdravotnícka pomoc: 155
6. polícia: 158
7. mestská polícia 159

**4. Záverečné ustanovenia**

Táto smernica je súčasťou vnútorného kontrolného systému organizácie a podlieha aktualizácii podľa potrieb a zmien kompetencií a zodpovednosti.

Smernica je záväzná pre všetkých zamestnancov Mestských služieb mesta Trnava a užívateľov a návštevníkov športového areálu.

Zodpovední vedúci zamestnanci sú povinní oboznámiť s touto smernicou svojich podriadených.

Za kontrolu dodržiavania tohto dokumentu je zodpovedný správca športového areálu.

Výnimky z tejto smernice podliehajú predchádzajúcemu písomnému schváleniu riaditeľom Mestských služieb mesta Trnava.

# 5. Súvisiaca dokumentácia

# 6. Zmenový denník

|  |  |  |
| --- | --- | --- |
| Por.č.  vydania | Dátum platnosti nového vydania | Poznámka (základný popis, dôvod zmeny, nového vydania) |
|  |  |  |

# 7. Prílohy

Príloha č. 1 Cenník